Magyar nyelv és irodalom szakos tanár
A Nyíregyházi Egyetem magyar szakos hallgatóival 2026 májusában végeztettük el az aktuális hallgatói elégedettségmérési kérdőív kitöltését. A kitöltés esedékességéről a hallgatók értesítést kaptak a Neptun-rendszerben, illetve az oktató kollégák is többször felhívták a figyelmet a feladatra, valamint lehetőséget biztosítottak annak elvégzésére. A törekvések ellenére azonban az elmúlt évek legrosszabb kitöltési eredménye született, ami azt mutatja, hogy a hallgatók sajnos egyáltalán nem érzik fontosnak az értékelést, s ezáltal a munkánk segítését. 
Az íveket ebben az évben osztatlan tanárképzésben mindössze 12 nappali képzésben részt vevő hallgató töltötte ki, ami a teljes nappalis hallgatói létszám 29,27%-át jelenti. Ez az arány javulásnak tűnik az előző évhez képest, ugyanis 2025-ben csak a hallgatók 16,28 %-a vett részt a felmérésben. A pozitív eredményt jelentősen árnyalja, hogy ebben az évben a levelező képzésben részt vevő mesterszakos és szaktanár hallgatók nem végezték el a feladatot. A felmérés levelező képzésekben részt vevő hallgatók általi ignorálása egyértelműen kudarcnak tekinthető, munkánk értékeléséhez és javításához az ő véleményükre is szükségünk lenne. 2025 őszén levelezős képzésben is bevezetésre került a pilotprogram, ennek tapasztalatait a rövid ciklusú képzésben tanuló, tanári–tanítói munkakörben dolgozó hallgatók objektívebben tudnák megítélni.
A felmérés önkéntes és anonim, de az intézet oktatóinak ösztönzőbben kellene hatniuk a jövőben a hallgatókra a kitöltés érdekében. A hallgatók hozzáállását, őszinteségét jól jelzi, hogy többen nyilatkoztak szóban a kitöltésről, mint ahány ív visszaérkezett.
A kérdőív első két kérdése az oktatás színvonalára vonatkozik. A szaktárgyakat érintő, oktatással kapcsolatos kérdésre adott válaszok eredményei zömmel pozitívak: 4 fő tartja magas színvonalúnak (33,33%), 7 fő megfelelőnek (58,33%), és 1 fő erősen hullámzónak (8.33%). Ez az arány némi változást jelent a korábbi felmérések adataihoz képest: 2025-ben: magas (57,14%), megfelelő (42,86%). Ez alapján kijelenthető, hogy a hallgatók továbbra is meg vannak elégedve az oktatás színvonalával. A pedagógiai-pszichológiai tárgyak oktatásának színvonalát osztatlan képzésben szintén 5 fő ítélte magas (41,67%), 7 fő (58,33%) megfelelő színvonalúnak, negatív tartományba tartozó válaszok nem érkeztek. 
A kérdőív 3. kérdése a szakmódszertan oktatásának színvonalával kapcsolatos. A válaszok alapján a hallgatók közül 9 fő magas (75%), 3 fő megfelelő (25%) színvonalúnak tartja az oktatást. Ez az arány megegyezik a 2025-ös adatokkal, ami a szakmódszertani képzés pozitív megítéléséről tanúskodik.
Az oktatók szakmai felkészültségére vonatkozó 4-5. kérdésekre adott válaszokból kiderül, hogy a hallgatók pozitívan ítélik meg a tanárok felkészültségét. A szaktantárgyak esetében 50% (6 fő) kiemelkedőnek, 50,00% (6 fő) megfelelőnek tartja az oktatói felkészültséget (2025-ben ez az arány 85,71% és 14,29%). A pedagógiai-pszichológiai tárgyak esetében a megkérdezettek 41,67%-a (5 fő) ítélte kiemelkedőnek, 58,33%-a (7 fő) megfelelőnek (2025-ben ez az arány 57,14% és 42,86%). 
A 6. kérdés azzal kapcsolatos, hogy a szakmódszertani órák, foglalkozások milyen mértékben segítik a hallgatókat az iskolai gyakorlatra való felkészülésben. 1-től 6-ig terjedő skálán adhatták meg az értékelésüket. A hallgatók válaszai alapján kiszámolt 5,08-as pontszámot javulást mutat a 2025-ös 4,43-as átlaghoz képest.
A tantárgyi követelményrendszerre vonatkozó kérdésekre (7-9.) adott válaszok szerint a szaktantárgyak esetében a hallgatók közül 3 fő ítélte magas, de teljesíthetőnek (25%), 4 fő (33,33%) magasnak, nehezen teljesíthetőnek, és 5 fő (41,67%) reálisnak a követelményeket. A hallgatók véleménye alapján úgy tűnik, hogy a pilotprogram bevezetése óta nőttek a követelmények. A pedagógiai-pszichológiai tárgyak esetében a hallgatók 41,67%-a szerint (5 fő) magas, de teljesíthető, 8,33%-a (1 fő) magas, nehezen teljesíthető, 50%-a (6 fő) szerint pedig reális a követelményrendszer. A szakmódszertan kapcsán 1 fő ítélte magasnak, de teljesíthetőnek (8,33%), ugyancsak 1 fő (8,33%) magasnak, nehezen teljesíthetőnek, míg 10 fő (83,33%) reálisnak a követelményeket. 
A hallgatók önértékelését szolgálja a 10. kérdés, ami az oktatás révén fejlesztett képességeikre kérdez rá. Egyszerre 3 képességet jelölhettek meg, az eredmények pedig a korábbi években tapasztaltakat erősítik. A legmagasabb értékeket 2026-ban a gondolkodás kapta (75%), ezt követi a kommunikáció (66,67%), a lexikális tudás és az önálló tanulás (58,33%). 50%-ot kapott a megszerzett kompetenciák alkalmazása, 41,67%-ot a kreativitás, 33%-ot az önkifejezés. Azonos arányban (25%) választották a vitakészséget és a toleranciát. A legkevesebb pontszámot az innováció és a csapatmunka kapta (8,33%). Az értékek a tavalyi felméréssel összehasonlítva hasonló arányokat mutatnak, ezért nagyobb hangsúlyt kell fektetnünk az oktatás során a folyamatosan alacsony értékeket kapó készségek fejlesztésére.
Az oktatók és hallgatók viszonyára vonatkozó kérdések (11-13.) a szaktantárgyak, a pedagógiai-pszichológiai tárgyak és a szakmódszertan esetében is magas pontszámot kaptak. A szaktárgyaknál a kölcsönös tisztelet és megbecsülés (5,33), segítség, konzultációs lehetőségek (5,08), a partneri viszony (4,67) magas, míg a kevés odafigyelés jellemzően alacsony pontszámot kapott (1,67). 
A pedagógiai-pszichológiai tárgyak esetében: kölcsönös tisztelet, megbecsülés (5,17), a segítségnyújtás, konzultációs lehetőségek (4,83), partneri viszony (4,92). A kevés odafigyelés 1,33 pontszámot kapott. A szakmódszertan kapcsán hasonló értékek születtek: kölcsönös tisztelet, megbecsülés (5,5), a segítségnyújtás, konzultációs lehetőségek (5,5), a partneri viszony (5,58), kevés odafigyelés (1,33). Az eredmények azt bizonyítják, hogy a hallgatók és oktatók folyamatosan jó, kölcsönös tiszteleten és megbecsülésen alapuló kapcsolatban vannak egymással. Figyelmeztető azonban, hogy a hallgatók részéről az előző évhez képest minden kérdésre alacsonyabb pontszámok érkeztek, ezért az 5 pont alatti értékelést kapott területeken nagyobb odafigyelés várható el a kollégáktól. 
Az egyetem nyújtotta infrastrukturális feltételekkel kapcsolatos kérdésre (14.) adott válaszok alapján a hallgatók továbbra is jórészt kritikusan ítélik meg az intézmény helyzetét.  Az idei értékek a korábbi felmérésekhez hasonló képet mutatnak, de több területen visszatükröződnek a technikai fejlesztés eredményei. Maximális pontszámot kapott a laborok, műhelyek felszereltsége, számítógépek száma és elérhetősége, valamint az akadálymentesítés (6). Ezt követi a gyakorlótermek biztosítása és a könyvtári szolgáltatások minősége (5). Az oktatástechnikát (4,83) és a jegyzetellátottságot (4,8) közel azonos pontra értékelték, előbbi azonban 1 ponttal kevesebbet kapott, mint 2025-ben. Továbbra is az internetelérés kapta a legalacsonyabb pontszámot (3), tovább csökkentve a tavalyi (3,67) értéket. 
A kérdőív 15. kérdése a Tanulmányi és Felvételi Csoport működésével kapcsolatos hallgatói értékelésekre kíváncsi. A hallgatóktól rendszeresen kapunk visszajelzéseket a TFCs munkájáról, az értékelés pontszámai pozitív változásokat mutatnak. A felmérés eredményeinek az értékelése továbbra is a Csoport munkatársainak a feladata. Az intézet oktatói minden esetben törekszenek a hallgatók objektív tájékoztatására az aktuális kérdésekben.
A pedagógia-pszichológia tárgyak oktatása a Bessenyei György Tanárképző Központ hatásköre, a központ működésére vonatkozó kérdésre (16.) adott válaszok értékelése szintén nem tartozik a feladataink közé.
A kérdőív 17. kérdése az intézeti adminisztráció értékelésére vonatkozik. A pontszámok a munka magas minőségéről tanúskodnak, az előző évi adatokhoz képest azonban néhány tizedpontos csökkenést mutatnak. Az ügyintézés gyorsaságát (4,92, 2025: 5,29), pontosságát (5, 2025: 5,29), a dolgozó felkészültségét és informáltságát (5, 2025: 5,29), az iroda nyitvatartását, a dolgozó elérhetőségét (4,67, 2025: 5,29) és a hallgatók tájékoztatásának minőségét (4,67, 2025: 5,14) is pozitívan ítélik meg. 
A 18. kérdés az iskolai tanítási gyakorlatra vonatkozik. Az értékelést kitöltő osztatlan szakos hallgatók közül 6 hallgató (50%) ítélte jól szervezettnek és átgondoltnak, kisebb nehézségekkel 2 fő találkozott a gyakorlat során (16,67%), 3 főnek nincsenek erre vonatkozó tapasztalatai. Sajnálatos, hogy 1 fő (8,33%) szerint rosszul szervezett volt, s nem töltötte be a funkcióját. Javasolt a szakmódszertanos kolléga számára az eset alaposabb kivizsgálása és értékelése, hogy ilyen ne fordulhasson elő a jövőben.
A szakvezetővel való együttműködésre vonatkozó kérdésre (19.) adott válaszok alátámasztják azt a feltételezést, hogy a kérdőívet olyan hallgatók töltötték ki, akik még nem vesznek vagy vettek részt iskolai tanítási gyakorlaton: 3 hallgató (25%) ítélte segítő-támogatónak, 1 fő (8,33%) egyéni ötletetek kipróbálására bátorítónak, míg a másik 8 hallgatónak (66,67%) nincs tapasztalata ebben a kérdésben. 
Az iskolai szakmai gyakorlattal kapcsolatos kérdésekre vonatkozóan (20-21.) a hallgatók harmadának (4 fő, 33%) nincs ezirányú tapasztalata, kisebb nehézségek adódtak a gyakorlat során 6 fő esetében (50%), míg 2 hallgató (16,67%) szerint jól szervezett volt a gyakorlat.
A szakmai gyakorlatot vezető mentorral, konzulenssel való együttműködésre vonatkozó kérdésre (21.) a hallgatók 75%-a (9 fő) válaszolta azt, hogy még nincs ilyen tapasztalata, 2 fő (16,67%) segítő-támogatónak, és 1 fő (8,33%) egyéni ötletek kipróbálására bátorítónak minősítette a kapcsolatot. 
Az iskolai, szakmai gyakorlattal kapcsolatos kérdésekre adott válaszok értékelése sajnos nem nyújt valódi segítséget a munkánkban, mivel a válaszadók rendszerint még nem vettek részt iskolai tanítási gyakorlaton. Ezért javasoljuk a kérdőív kitöltését kötelezően egybekötni a tanítási gyakorlattal.
Az előző évekhez hasonlóan magas azon hallgatók aránya (91,67%), akik úgy nyilatkoztak, hogy szeretnének a nálunk szerzett szakképzettséggel tanárként elhelyezkedni (22. kérdés), 1 fő még ingadozik (8,33%). 
A pontozásos értékelés mellett a hallgatók megjegyzéseket és javaslatokat is fűzhetnek a tanszékek oktatóinak a munkájához, a magyar szakos tárgyak tartalmához és követelményrendszeréhez, az iskolai gyakorlathoz, valamint a hallgatói élethez. A kérdőívekben két felvetés szerepel, mindkettő az órarendek kialakítását kifogásolja: „Nehezen összeegyeztethető a gyakorlóiskolákban teljesítendő gyakorlat az egyetemi feladatokkal”, illetve: „Az órarenden én fejlesztenék azért. Kevesebb délutáni óra legyen, mert egy egyetemi nap az egész napomat elveszi.” Erre továbbra sincs ráhatásunk. A szakpárok sokasága miatt az egyetemen központi órarendkészítés van, az órarendek egyéni igények szerinti optimalizálására a kétszakos oktatás miatt nincs lehetőség. A beérkezett javaslatok értékelése mellett továbbra is ösztönöznünk kell a kollégákat a hallgatók ötleteinek, észrevételeinek folyamatos gyűjtésére, ezek figyelembevételére, megbeszélésére tanszéki és intézeti szinten egyaránt. 

